**อย. เตือนอย่าซื้อผลิตภัณฑ์ CDS อ้างรักษาโรคมะเร็ง เสี่ยงตาย อันตรายถึงชีวิต**

**++++++++++++++++++++++**

อย. เตือนภัยประชาชน อย่าหลงเชื่อซื้อผลิตภัณฑ์ คลอรีน ไดออกไซด์ โซลูชั่น (CDS Chlorine Dioxide Solution) มารับประทานโดยเด็ดขาด นอกจากไม่ได้ผลแล้วยังเสี่ยงอันตรายถึงชีวิต

**เภสัชกรวีระชัย นลวชัย รองเลขาธิการคณะกรรมการอาหารและยา** กล่าวถึงกรณีมีผู้ซื้อผลิตภัณฑ์ที่ฉลากเขียนว่า “คลอรีน ไดออกไซด์ โซลูชั่น (CDS Chlorine Dioxide Solution)” อ้างเป็นยาครอบจักรวาล รักษาได้สารพัดโรคให้บุตรชายที่ป่วยเป็นโรคมะเร็งรับประทาน เพียง 7 วัน เกิดอาการน็อกหมดสติและเสียชีวิตในเวลาต่อมานั้น สำนักงานคณะกรรมการอาหารและยา (อย.) เร่งตรวจสอบข้อเท็จจริงพบว่า ผลิตภัณฑ์ดังกล่าวฉลากระบุวิธีการผสมผลิตภัณฑ์ CDS กับน้ำเย็น โดยให้ดื่มครั้งละ 100 มล. หรือมากกว่าตามอาการคนป่วย โดยลักษณะของผลิตภัณฑ์เป็นของเหลวสีเหลืองออกแดง และมีกลิ่นคลอรีนอย่างรุนแรง อย. ไม่เคยอนุญาต CDS เป็นยา แต่อนุญาตเป็นผลิตภัณฑ์ทำความสะอาดหรือฆ่าเชื้อที่ใช้สำหรับอาหาร และอนุญาตเป็นวัตถุอันตรายที่ใช้ในบ้านเรือนหรือทางสาธารณสุข ชนิดที่ 2 สำหรับฆ่าเชื้อบนพื้นผิววัสดุ อากาศ หรือสระว่ายน้ำ **หากมีการรับประทานสารคลอรีนไดออกไซด์เข้าสู่ร่างกาย จะทำให้เกิดอาการพิษและระคายเคืองต่อระบบ ทางเดินอาหาร** จะทำให้เจ็บปาก เจ็บคอ คลื่นไส้อาเจียน หรือปวดท้องได้ **และหากรับประทานในปริมาณที่มากเกินไปอาจทำให้เกิดอันตรายถึงขั้นเสียชีวิตได้**

ขอประชาชนอย่าหลงเชื่อซื้อผลิตภัณฑ์ CDS อวดอ้างสรรพคุณครอบจักรวาลมารับประทานโดยเด็ดขาด เพราะนอกจากจะไม่ได้ช่วยให้โรคหายขาดได้แล้ว ยังก่อให้เกิดอันตรายถึงชีวิตได้ หากมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถาม หรือแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 19 เมษายน 2567 ข่าวแจก 144 / ปีงบประมาณ พ.ศ.2567**